กรมชลประทาน พร้อมรับมือฝนตกหนักเพิ่มขึ้น  8 – 14 กรกฎาคมนี้
นายทวีศักดิ์ ธนเดโชพล รองอธิบดีกรมชลประทาน ในฐานะโฆษกกรมชลประทาน เปิดเผยว่า ตามที่ กองอำนวยการน้ำแห่งชาติ (กอนช.) ได้ประเมินสถานการณ์น้ำจากฝนคาดการณ์ของกรมอุตุนิยมวิทยาและสถาบันสารสนเทศทรัพยากรน้ำ(องค์การมหาชน) พบว่าจะมีปริมาณฝนตกสะสมต่อเนื่อง ประกอบกับสถานการณ์น้ำในลำน้ำและแหล่งน้ำธรรมชาติบางพื้นที่ที่มีฝนตกหนักอยู่ในเกณฑ์น้ำมาก อาจส่งผลให้เกิดน้ำหลาก น้ำท่วมฉับพลันขอให้เฝ้าระวังพื้นที่เสี่ยงอุทกภัย ในช่วงวันที่ 8 - 14 กรกฎาคม 2565 โดยมอบหมายให้ทุกโครงการชลประทานในพื้นที่เสี่ยงภัย จับตาเฝ้าระวังน้ำหลาก น้ำท่วมขัง บริเวณภาคเหนือ ภาคตะวันออกเฉียงเหนือและภาคตะวันออก โดยเฉพาะการเฝ้าระวังระดับน้ำที่จะเพิ่มขึ้นอย่างฉับพลัน บริเวณแม่น้ำสายหลักและสาขา ในพื้นที่จังหวัดเชียงราย เชียงใหม่ แม่ฮ่องสอน ตาก จันทบุรี และตราด พร้อมกับเฝ้าระวังอ่างเก็บน้ำขนาดใหญ่ ที่มีปริมาตรน้ำสูงกว่าเกณฑ์ควบคุมคือ อ่างเก็บน้ำแม่งัดสมบูรณ์ชล จังหวัดเชียงใหม่นอกจากนี้ อธิบดีกรมชลประทาน จึงได้สั่งการให้โครงการชลประทานในพื้นที่เสี่ยงภัยน้ำท่วม ตามที่กองอำนวยการน้ำแห่งชาติได้ประกาศแจ้งเตือนข้างต้น ให้เตรียมพร้อมรับมือสถานการณ์น้ำ ด้วยการตรวจสอบความมั่นคงแข็งแรงและความพร้อมใช้งานได้ของอ่างเก็บน้ำ อาคารบังคับน้ำและติดตาม ตรวจสอบ ซ่อมแซม แนวคันบริเวณริมแม่น้ำและกำจัดสิ่งกีดขวางทางน้ำ พร้อมทั้งเร่งระบายน้ำในพื้นที่ที่มีน้ำท่วมขังอยู่เดิม เพื่อเตรียมรับน้ำหลากและป้องกันน้ำท่วมได้อย่างเต็มประสิทธิภาพ ที่สำคัญให้บริหารจัดการน้ำในอ่างเก็บน้ำขนาดใหญ่และขนาดกลางให้อยู่ในเกณฑ์ควบคุม ปรับการระบายน้ำให้เหมาะสมและสอดคล้องกับสถานการณ์